Jovane Cabral

Jovane Eduardo Borges Cabral (sündinud 14. juunil 1998 Assomadas) on Roheneemesaarte jalgpallur, kes mängib äärepoolkaitsjana Kreeka kõrgliigaklubis Olympiakós ja Roheneemesaarte jalgpallikoondises.

 Klubikarjäär 
Ta alustas jalgpallitreeninguid Roheneemesaartel kodulinnaklubis Grémio Nhagar. 2014. aastal liitus ta Portugali klubi Lissaboni Sportingu noorteakadeemiaga. Hooajal 2016/17 debüteeris ta Sportingu reservmeeskonnas Portugali esiliigas. Sportingu põhimeeskonnas debüteeris ta 12. oktoobril 2017 Portugali karikavõistluste kolmanda ringi mängus Oleirose vastu.https://www.zerozero.pt/jogo.php?id=5739897 (vaadatud 19.1.2024) Sportingu põhikoosseisu kuulus ta alates hooajast 2018/19. Portugali kõrgliigas lõi Cabral esimese värava 1. septembril 2018 mängus Feirense vastu. 3. detsembril 2018 lõi ta mängus Rio Ave vastu värava, mis valiti Portugali kõrgliiga hooaja parimaks. Hooaja 2018/19 Euroopa Liiga alagrupiturniiril lõi Cabral kaks väravat.

Hooajal 2020/21 tuli ta Sportinguga Portugali meistriks. Lisaks võitis ta klubiga 2019. aastal Portugali karikavõistlused, kolm korda Portugali liigakarika ja 2021. aastal Portugali superkarikafinaali, mille finaalis Braga vastu oli Cabral Sportingu üks kahest väravalööjast. 31. jaanuaril 2022 läks ta hooaja lõpuni laenule Itaalia kõrgliigaklubisse Rooma Lazio. Lazio meeskonnas pääses ta väljakule vaid neljas mängus. Ainsa värava lõi ta Itaalia kõrgliiga hooaja viimase vooru mängus Verona Hellase vastu. 2023. aasta augustis läks ta Sportingust laenule Itaalia kõrgliigaklubisse Salernitana. 2024. aasta veebruaris läks ta hooaja lõpuni laenule Olympiakósi.

 Koondisekarjäär 
Roheneemesaarte jalgpallikoondises tegi Cabral debüüdi 28. märtsil 2017 sõprusmängus Luksemburgi vastu. https://www.national-football-teams.com/player/67689/Jovane_Cabral.html (vaadatud 19.1.2024) 2018. aasta oktoobris avaldas ta soovi esindada koondises Portugali, kuid see ei saanud teoks. Pärast viit aastat mängis Cabral uuesti Roheneemesaarte koondises 23. märtsil 2022 sõprusmängus Guadeloupe'i vastu ja lõi selles mängus ka värava. Ta kuulus Roheneemesaarte koondisse 2024. aasta Aafrika rahvaste karikavõistlustel.

 Saavutused 
Sporting CP
Primeira Liga: 2020–21
Taça de Portugal: 2018–19
Taça da Liga: 2018–19, 2020–21, 2021–22
Supertaça Cândido de Oliveira: 2021

 Viited 

Kategooria:Roheneemesaarte jalgpallurid
Kategooria:Lissaboni Sportingu jalgpallurid
Kategooria:Rooma Lazio mängijad
Kategooria:US Salernitana 1919 mängijad
Kategooria:PAE Olympiakósi jalgpallurid
Kategooria:Primeira Liga mängijad
Kategooria:Serie A mängijad
Kategooria:Sündinud 1998